SON'VARACHIM SUNGTTAM:
"Retir dita to padri konn? " Mhojie vorich gaddier bosun retir pollevpi, mhojea uzveak aslolie ostoriek hanvem vicharlem.
 "Khobor nam..." Tinnem aplem nennarponn ugtaylem.
 "Fattlean konn eklo asa, to hea retirak atanch pavun sorla, ani tacher devchar boslolo asa.... Taka tea devcharachea chopkeantlean suttka divpachi atam goddi ailia... " Burbur korun tache te ekech torechem 'dress' nheslole sangati fattlean yeun ube zale. Tanchio nodro "fattlean konn eklo asa, to hea retirak atanch pavun sorla, ani tacher devchar boslolo asa" mhonn sanglolem taka sodtalio. Mhaka ek goddibhor dislem - ho mhaka mhonnta kay? Hanv 'self-conscious' zalom.
 "Vhoy, fattlean aslolea tea mon'xak atam, itlea kallan kherit suttka melltoli.... Itlo kall to devcharachea gulamponnant aslo..." Ekech torechem 'dress' nheslole tantuntle dog zonn mhojexim aile. Hevtten-tevtten nodor martanam, te mhaka-i polleunk lagle. Eklo tor mhojieveli nodoruch kaddunk toyar naslo....
 "Atam ti goddi pavli.... Devchar boslolo to monis atam amche mukhar hanga ubo zatolo.... To devcharachea tabeantlo suttunk sodta, punn devchar taka addayta... taka tras korta..." Retir divpi soranttun sangtalo titlo tacho ek sangati porot-porot mhaka polletalo.
 'Mhojer devchar bosla kay? Ho mhaka-so polleta? ' Hanvem mhakach mhonnlem.
 Tednam sogllo lok mhakach polleta-so mhaka bhas zalo... Hanvem ani vell ibaddunk nam... gaddi suru korun ghora xevttolom.
 'Disbhor chintun ani kam' korun tum thoklai, atam yo, ratbhor mhojer nhid ani visov ghe' oxem mhonnpi xendriecher udaro poddun astanam, to retir divpi padri, chintnantlean porot mhoje mukhar ubo ravlo - kitle podven ho devchar kaddta! Koso kay? Romant vochun 'Exorcism' vixoya vixim xikun aila astolo. Punn tachi vollokh zannun gheunkuch zay mhonn monant gantt marli. Konnak vicharpachem tem tharaytoch, nhiden mhaka aplea gopant ghetlo.
 (Cholta)